Hildur Björnsdóttir nýr oddviti Sjálfstæðismanna í Reykjavík fyrir komandi sveitarstjórnarkosningar segist ganga óbundin til kosninga. Greiða þurfi úr samgöngum og endurskoða þurfi ýmis atriði sem varði uppbyggingu Borgarlínu. Hún segir nýja tíma runna upp í Sjálfstæðisflokknum.
Ég held að allir Sjálfstæðismenn séu sammála um að við séum að fara að setja á oddinn húsnæðismálin, samgöngumálin og leikskólamálin.
Hvað er þá helst í samgöngumálunum? Við þurfum að greiða úr samgöngum og við viljum gera það með fjölbreytutm leiðum. Það þarf að bjóða frelsi og val fyrir fólk - ólíka fararmála.
Halda áfram uppbyggingu Borgarlínu? Já, við viljum gera það. Í skynsamlegri mynd hinsvegar.
Nú hefur nýr oddviti Sjálfstæðisflokksins í Kópavogi lýst yfir efasemdum með þá vegferð sem borgarlínan er á - tekurðu undir það? Við höfum auðvitað áhyggjur af ákveðnum atriðum sem varða fjármögnun, rekstur borgarlínu og ákveðin útfærsluatriði. Þannig að ef við fáum umboð til þess í vor eftir kosningar, þá þurfum við að taka það til endurskoðunar.
Eru einhverjir flokkar sem þú gætir hugsað þér að vinna með öðrum fremur?
Ég geng bara óbundin til kosninga.
Ragnhildur Alda María Vilhjálmsdóttir, sem sóttist einnig eftir oddvitasætinu, hafnaði í öðru sæti. Kjartan Magnússon, varaþingmaður og fyrrverandi borgarfulltrúi í því þriðja og Marta Guðjónsdóttir, borgarfulltrúi fékk fjórða sætið.
Ég er bara mjög stolt af þessum hópi sem náði árangri í gær, þetta er hópur sem endurspeglar svolítið Sjálfstæðisflokkinn.
Þetta er bara ágætis breidd og kröftugar konur sem hafa gefið kost á sér þannig að þetta er bara spennandi. Það eru breyttir tímar í Sjálfstæðisflokknum.

Hildur Björnsdóttir er oddviti Sjálfstæðismanna í Reykjavík eftir prófkjör flokksins í gær. Hún segist ganga óbundin til kosninga og nýir tímar séu runnir upp í flokknuml.